Vrou terug by werk ná militêre man haar glo skietCarine van Staden en Johan Harmse. Foto: Via Facebook Carine van Staden (28), die vrou wat in Augustus in die noorde van Pretoria ten aanskoue van haar verloofde in spitsverkeer geskiet is, is terug by haar werk. Carine is sedert die skietvoorval op 10 Augustus weke lank in die George Mukhari-hospitaal behandel, waarna sy ontslaan is om by haar huis in Daspoort aan te sterk. Bloeding in haar linkerlong het veroorsaak dat sy baie pyn ervaar en gou moeg geraak het. “Sy het nou nog baie seer en is styf, maar is sterk genoeg om weer te werk. Sy was verlede week by die dokter en die bloeding lyk baie minder. Sy is weer op haar pos as ontvangsdame vir ŉ onderneming wat plaastoerusting in- en uitvoer,” het Carine se pa, Johan van Staden, Donderdag aan Maroela Media gesê. Dié goeie nuus volg nadat Carine se beweerde skieter, Jacob Marakalla, Woensdag vlugtig in die Pretoria-Noord-streekhof op aanklag van poging tot moord verskyn het. Van Staden het die verrigtinge bygewoon en gesê die saak is op versoek van Marakalla se prokureur tot 22 November uitgestel. “Volgens die staatsaanklaer gaan die saak dan tot iewers volgende jaar uitgestel word aangesien die hofrol te vol is,” het Van Staden gesê. Marakalla is steeds vry op waarskuwing om dan in die hof te verskyn. Maroela Media het vroeër berig Marakalla het op 5 Oktober vir die eerste keer in die gebied se landdros verskyn. Die saak is direk na die streekhof oorgeplaas aangesien dié hof hoër gesag het. Carine en haar verloofde, Johan Harmse (29), was op 10 Augustus omstreeks 18:00 van Daspoort op Harmse se motorfiets op pad na vriende in Montana toe ŉ amptelike weermagvoertuig Harmse se motorfiets skrams getref en weggery het. Die paartjie het die voertuig agternagesit en by ŉ verkeerslig voorgekeer, waarna ŉ insittende in die voertuig Carine glo op ŉ kort afstand in haar linkerbors geskiet het. Die man het daarna glo ook sy vuurwapen op Harmse, wat nog op sy motorfiets was, gerig voordat die verkeerslig groen geword en hy weggery het. Die weermaglid, vermoedelik ŉ motorbestuurder vir ŉ generaal, het glo aan die Sinoville-polisie gesê hy het gemeen hy word gekaap. Aanvanklik is ŉ klag van die afvuur van ŉ vuurwapen in ŉ openbare gebied asook roekelose en nalatige bestuur teen die weermaglid aanhangig gemaak voordat hy op waarskuwing vrygelaat is. Die saak is daarna na poging tot moord verander en Marakalla het in September kennis van die Nasionale Vervolgingsgesag ontvang om in die hof te verskyn. Hy is nooit in hegtenis geneem nie. Van Staden moes intussen talle operasies ondergaan. Lees alle vorige berigte oor Carine van Staden op Maroela Media. Marakalla (voor in die pak) buite die hof. Foto: Phillip Bruwer